Vyf van Noordwes in hof ná ‘dief’ sterf(Argieffoto) Vyf mans van Noordwes word van moord aangekla nadat hulle glo ŉ vermeende dief aangerand en die man later dood is. Phillip le Roux (33), Mike Bass (41), Samuel Modukanele (53), Martin le Roux (60) en Paul Michau (70) is Sondag in hegtenis geneem vir die beweerde moord op Petrus Thamaga (42). Brig. Sabata Mokgwabone, polisiewoordvoerder in Noordwes, het gesê Thamaga is glo Saterdagmiddag op die plaas Vergenoeg aangerand nadat hy na bewering daarvan beskuldig is dat hy daar is om te steel. “Luidens berigte het sommige van die plaaswerkers ŉ familielid van die slagoffer in Ganalaagte oor die voorval ingelig. Die familielid het daarna na die plaas gery om die slagoffer op te laai,” het Mokgwabone gesê. Die familielid het Thamaga in Ganalaagte afgelaai sodat hy die voorval by ŉ lid van die Gemeenskapspolisiëringsforum (GPF) kon aanmeld. “Ongelukkig het die man ineengestort en gesterf.” Die beskuldigdes het Maandag in die landdroshof op Delareyville verskyn en is op borgtog van R5 000 elk vrygelaat. Hulle moet weer op 26 Februarie in die hof verskyn.